Document ID: 32002R0993

Κανονισμός (ΕΚ) αριθ. 993/2002 της Ευρωπαϊκής Κεντρικής Τράπεζας
της 6ης Ιουνίου 2002
που διορθώνει τον κανονισμό ΕΚΤ/2001/13 σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων(1)
(ΕΚΤ/2002/4)
ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη:
τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα(2), και ιδίως το άρθρο 5 παράγραφος 1 και το άρθρο 6 παράγραφος 4,
τον κανονισμό (ΕΚ) αριθ. 2531/98 του Συμβουλίου, της 23ης Νοεμβρίου 1998, σχετικά με την εφαρμογή υποχρεωτικών ελάχιστων αποθεματικών από την Ευρωπαϊκή Κεντρική Τράπεζα(3), όπως τροποποιήθηκε από τον κανονισμό (ΕΚ) αριθ. 134/2002(4), και ιδίως το άρθρο 6 παράγραφος 4,
Εκτιμώντας τα ακόλουθα:
(1) Ο κανονισμός ΕΚΤ/2001/13 επρόκειτο να αντικαταστήσει, από την 1η Ιανουαρίου 2003, τον κανονισμό ΕΚΤ/1998/16 της 1ης Δεκεμβρίου 1998 σχετικά με τον ενοποιημένο ισολογισμό του τομέα των νομισματικών χρηματοπιστωτικών ιδρυμάτων(5), όπως τροποποιήθηκε από τον κανονισμό ΕΚΤ/2000/8(6). Η παροχή στοιχείων υπό το νέο καθεστώς αρχίζει με τα στοιχεία του μήνα Ιανουαρίου του 2003. Ως εκ τούτου, οι υποχρεώσεις παροχής στοιχείων βάσει του κανονισμού ΕΚΤ/1998/16 θα έπρεπε να εξακολουθήσουν να υφίστανται έως την 1η Ιανουαρίου 2003. Ωστόσο, λόγω του εσφαλμένου καθορισμού της 1ης Ιανουαρίου 2002 ως ημερομηνίας έναρξης της ισχύος του κανονισμού ΕΚΤ/2001/13, ο κανονισμός ΕΚΤ/1998/16, ο οποίος σύμφωνα με τις διατάξεις του κανονισμού ΕΚΤ/2001/13 καταργείται από την ημερομηνία έναρξης της ισχύος του τελευταίου, καταργήθηκε ένα έτος ενωρίτερα. Συνεπώς, ο κανονισμός ΕΚΤ/2001/13 πρέπει να διορθωθεί, προκειμένου να καταστεί σαφές ότι αρχίζει να ισχύει την 1η Ιανουαρίου 2003.
(2) Οι μονάδες παροχής στοιχείων υπόκεινται από την 1η Ιανουαρίου 1999 στις υποχρεώσεις παροχής στοιχείων οι οποίες θεσπίζονται με τον κανονισμό ΕΚΤ/1998/16. Η αδιάλειπτη εφαρμογή του εν λόγω κανονισμού έως και τις 31 Δεκεμβρίου 2002, και δη η υποχρέωση συμμόρφωσης προς τις διατάξεις του από την 1η Ιανουαρίου 2002, ήτοι πριν από το χρόνο έναρξης της ισχύος του παρόντος κανονισμού, θεωρείται ότι δεν προσβάλλει τη δικαιολογημένη εμπιστοσύνη των μονάδων παροχής στοιχείων, οι οποίες εξακολούθησαν να παρέχουν τα σχετικά στατιστικά στοιχεία μετά το τέλος του 2001,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός ΕΚΤ/2001/13 διορθώνεται ως εξής:
- Στο άρθρο 8, η παράγραφος 1 αντικαθίσταται από το ακόλουθο κείμενο: "1. Ο κανονισμός (ΕΚ) αριθ. 2819/98 (ΕΚΤ/1998/16) καταργείται από την 1η Ιανουαρίου 2003."
- Το άρθρο 9 αντικαθίσταται από το ακόλουθο κείμενο: "Άρθρο 9
Ο παρών κανονισμός αρχίζει να ισχύει την 1η Ιανουαρίου 2003."
Άρθρο 2
Τελική διάταξη
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Φρανκφούρτη επί Μάιν, 6 Ιουνίου 2002.

Labels: 2
15
4